**ИЗВЈЕШТАЈ**

**са групног савјетодавно-инструктивног рада**

Групни-савјетодавно инструктивни рад са наставницима машинске групе предмета је одржан по распореду који је утврдио Републички педагошки завод. Распоред групног савјетодавно-инструктивног рада је био доступан школама почетком јула на сајту Републичког педагошког завода.

Термини одржавања савјетовања су:

* за регију Приједор 15.08.2018. године;
* за регију Бања Лука 16.08. 2018. године;
* за регију Добој 21.08. 2018. године;
* за регију Бијељина и Бирач 22.08. 2018. године;
* за Сарајевско-романијску регију и регију Херцеговина 23.08.2018. године.

Реализован је сљедећи

**ДНЕВНИ РЕД**

1. Анализа спољашњег вредновања постигнућа ученика првог разреда из машинских материјала
2. Креирање НЗОТ-а
3. Дуално образовање
4. Вредновање квалитета о/в рада школе
5. Припреме за школску 2018/2019.годину

Групном савјетодавно-инструктивном раду је присуствовало око **70,60 %** наставника стручно-теоријске и практичне наставе струке машинство и обрада метала на нивоу Републике Српске.

* регија Приједор – 73,34%;
* регија Бања Лука – 61,12%;
* регија Добој – 70,00%;
* регија Бијељина и Бирач – 72,50%;
* Сарајевско-романијска регија – 66,67%
* регија Херцеговина – 80,00%.

Присутним наставницима је презентован дневни ред савјетовања.

1. Наставницима су презентовани резултати спољашње провјере ученичких постигнућа из машинских материјала која је реализована у првом разреду занимања машинских техничара (машински техничар за компјутерско конструисање, машински техничар за моторе и моторна возила, техничар машинске енергетике и техничар ЦНЦ технологија). Вршено је упоређивање резултата спољашње провјере ученичких постигнућа из 2016/2017. школске године са резултатима из 2017/2018. године. Није било значајних коментара на презентоване резултате. Један наставник је рекао да захтјев у једном задатку није у потпуности једнозначно одређен, док је други наставник коментарисо да је више теоријских него практичних питања, те да у будуће треба у ЗОТ уврстити практичних задатака. Такође је наведено да слике које су одабране нису добро представиле захтјев који је тражен од ученика у задатку.

КОМЕНТАР: Слике које су коришћене у појединим задацима су из уџбеника који ученици користе при усвајању наставних садржаја те не би требало бити проблема и забуне при одговарању на постављена питања. Треба тражити начина да се више практичних задатака уврти у ЗОТ. Договорено је да се изврши детаљна анализа ЗОТ-ова од стране просвјетног савјетника и наставника у школама и да се предложе будући правци дјеловања код креирања ЗОТ-ова. Такође се тражи од наставника да активније учествују у креирању ЗОТ-а за провјере ученичких постигнућа које ће бити реализоване у наредним школским годинама.

1. Наставницима су дати примјери типова задатака које могу користити за креирање ЗОТ-а као и примјери њиховог дефинисања. Креирање ЗОТ-ова је приказано у краткој презентацији.
2. Присутни су упознати са тренутним активностима које се реализују у Републици Српској када је у питању дуални систем образовања. Није било коментара.
3. Наставници су упознати о вредновању квалитета о/в рада у школама као и захтјевима који се постављају пред школу а и наставнике када је ова активност у питању. Није било коментара.
4. Припреме за наредну школску годину
* Планирање - наставницима су дате смјернице за израду глобалних и оперативних планова рада.
* Припремање за наставу – наставницима је указано на потребне дидактичко-методичке елементе када је у питању припремање за наставу као и да је потребно писати припреме за све типове часова. Такође је наглашено да се задаци за све писане провјере постигнућа ученика требају приложити уз припрему као и кључ за њихово бодовање. Потребно је дати на увид и реализоване писане припреме и графичке радове. Графички радови могу бити и у електронском облику. У писаној припреми за час треба дефинисати исход(е) учења тог часа. Исход треба да дефинише које је то постигнуће које ученик треба да има на крају часа. Исход се дефинише у смислу: Ученик ће бити способан да: израчуна ...; дефинише ...; изради ...; препозна ...; кратко објасни ...; кратко опише ...; произведе ...; измјери ,,, и слично. Треба дефинисати онолико исхода учења колико је могуће остварити са ученицма на једном часу а у складу са планираним садржајима. Дубина и ширина одабраног садржаја за наставни час треба да буде у функцији реализације дефинисаног исхода учења а која ће уважити специфичност одјељења у којем треба остварити постављени исход учења.
* Оцјењивање ученика – поштовати одредбе Правилника о оцјењивању (континуирано праћење вредновање и оцјењивање ученичких постигнућа; оцјену јавно саопштити ученику уз образложење оцјене; поновити писане провјере када резултати показују да је више од 50% недовољних оцјена; користити различите технике оцјењивања ученика; није дозвољено кориштење ознака уз оцјену; ...).
* Додатна, допунска, припремна, ... настава – наставници треба да дефинишу план и програм реализације наведених облика о/в рада са ученицима; одредити ученике који ће похађати наставу; треба пратити њихов напредак и исти евидентирати у дневник рада; водити евиденцију часова које наставник реализује. Сугерисано је да се наставници упознају са одредбма Закона о средњем образовању и васпитању и да поштују одредбе закона.
* Стручни актив – потребно је донијети програм рада Стручног актива и оперативни план рада; донесени план рада треба реализовати у складу са оперативним планом. Стручни актив треба да оствари улогу која му је Законом додијељена.
* Стручно усавршавање наставника – стални је процес па стога наставници теба да прате семинаре, округле столове, предавања, савјетовања и друге облике како би одговорили захтјеву савремене наставе као и да прате савремена достигнућа у науци, техници и технологији. Када је реијеч о индивидуалном стручном усавршавању треба пратити савремена достигнућа кроз писање стручних тема итд. Стручни актив треба да активно учествује у активностима стручног усавршавања наставника.

Најчешће постављана питања

Наставници који реализују стручно – теоријску и практичну наставу струке машинство и обрада метала су постављали питања од којих се могу издвојити следећа:

1. Питања у вези са анализом спољашњег вредновања ученичких постигнућа;
2. Питања у вези ЗОТ-а и могућностима за његову примјену у настави;
3. Како утицати на опремање кабинета и школских радионица;
4. На који начин доћи до квалитетнијих уџбеника;
5. Питања везана за домен радних односа;
6. Питања у вези дуалног система образовања;
7. Питања у вези организације и реализације обука и семинара за наставнике струке јер се технологије и опрема која их прати брзо мијењају;

**Закључци**

1. У току реализације наставних садржаја потребно је евидентирати потешкоће код реализације Наставних програма и предложити корекције које ће их учинити квалитетнијим;
2. Наставити активности око опремања кабинета и школских радионица савременим наставним училима, машинама и опремом;
3. Наставити са редовним глобалним и оперативним планирањем наставних садржаја и редовно писати припреме за наставни процес;
4. Користити савремене методе и облике рада при реализацији наставних часова;
5. Реализација наставних садржаја треба да буде усмјерена на постизање очекиваних исхода учења и унапређење и побољшање ученичких постигнућа;
6. Инсистирати на знањима која ће ученици моћи да примијене у пракси а ученике припремати за процес цјеложивотног учења;
7. Планирати и реализовати часове додатне, допунске и припремне наставе и секције; редовно водити и ажурирати потребну евиденцију;
8. Рад стручног актива треба осавременити а активности планирати у складу са надлежностима које су наведене у Закону о средњем образовању и васпитању.

Датум: септембар 2018. године Инспектор – просвјетни савјетник

Зоран Богдановић, дипл.инж.маш.